**SELETUSKIRI**

**maaeluministri määruse „Loomsete saaduste ja nende käitlemise, sealhulgas looma enda tarbeks tapmise veterinaarnõuded” eelnõu juurde**

**1. Sissejuhatus**

Maaeluministri määruse „Loomsete saaduste ja nende käitlemise, sealhulgas looma enda tarbeks tapmise veterinaarnõuded” eelnõu on välja töötatud veterinaarseaduse § 41 lõike 6 alusel.

Määrus kehtestatakse seoses loomatauditõrje seaduse ja selles sätestatud volitusnormi kehtetuks muutumisega, mis tuleneb veterinaarseaduse jõustumisest 1. detsembril 2021. Määruse eelnõu tekst kordab sisuliselt põllumajandusministri 13. mai 2005. a määruse nr 55 „Loomsete saaduste ja nende käitlemise, sealhulgas nendega kauplemise, veterinaarnõuded“ [(RTL 2005, 81, 1175)](https://www.riigiteataja.ee/akt/129032018013) (edaspidi *vana määrus*) teksti, milles on tehtud üksnes pisimuudatusi.

Määruse tekst on kooskõlas komisjoni rakendusmäärusega (EL) 2021/605, milles sätestatakse sigade Aafrika katku tõrje erimeetmed (ELT L 129, 15.04.2021, lk 1-64). Seda määrust kohaldatakse alates 21. aprillist 2021. a. ning sellega kehtestatakse sigade Aafrika katku tsoneerimisega seotud sealiha ja metssealiha märgistamise nõuded. Lisaks kehtestatakse eelnõus nõue, et teatud juhtudel tuleb looma enda tarbeks tapmisest teavitada Põllumajandus- ja Toiduametit. Eelnõusse on koondatud kehtivas õiguses olnud samasisulised sätted.

Määruse eelnõu ja seletuskirja koostasid Maaeluministeeriumi toiduohutuse osakonna peaspetsialist Piret Aasmäe (tel 625 6110, piret.aasmae@agri.ee) ning loomatervise ja heaolu valdkonnajuht Enno Piisang (tel 625 6124, enno.piisang@agri.ee). Juriidilise ekspertiisi määruse eelnõule tegi Maaeluministeeriumi õigusosakonna peaspetsialist Arvo-Mart Elvisto (tel 625 6151, arvo-mart.elvisto@agri.ee). Keeleliselt toimetas eelnõu sama osakonna peaspetsialist Leeni Kohal (tel 625 6165, leeni.kohal@agri.ee).

**2. Eelnõu sisu ja võrdlev analüüs**

Eelnõu koosneb neljast paragrahvist ja ühest lisast.

Veterinaarseaduse § 41 lõikes 6 on sätestatud maaeluministrile volitusnorm kehtestada määrusega loomsete saaduste ja nende käitlemise, sealhulgas loomade enda tarbeks tapmise veterinaarnõuded. Peamised loomset päritolu toidu käitlemise nõuded on sätestatud Euroopa Parlamendi ja nõukogu määruses (EÜ) nr 853/2004, millega sätestatakse loomset päritolu toidu erieeskirjad (ELT L 139 30.4.2004, lk 55–205).

**Eelnõu §-ga 1** kehtestatakse määruse reguleerimisala, milleks on toiduks kasutatavate loomsete saaduste ja nende käitlemise veterinaarnõuded. Veterinaarseaduse §-i 41 lõike 3 kohaselt ei kohaldata määruse nõudeid haigetelt või taudikahtlastelt loomadelt pärinevate loomsete saaduste suhtes. Määrusega kehtestatakse ka teatud juhtudel looma enda tarbeks tapmise veterinaarnõuded.

**Eelnõu §-ga 2** sätestatakse täpsemad loomsete saaduste ja nende käitlemise veterinaarnõuded.

Komisjoni rakendusmääruse (EL) 2021/605 I lisas on loetletud liikmesriikide piirangutsoonid, mis on mõjutatud sigade Aafrika katku puhangutest või mis on ohus puhangute läheduse tõttu. Piirangutsoone eristatakse sigade Aafrika katku epidemioloogilise olukorra ja riskitaseme järgi ning liigatakse I, II ja III taseme piirangutsoonideks. I taseme piirangutsoon on Komisjoni rakendusmääruse I lisa I osas nimetatud liikmesriigi geograafiliselt täpselt piiritletud ala, kus kehtivad tauditõrje erimeetmed ja mis piirneb II või III taseme piirangutsooniga. II taseme piirangutsoon on nimetatud määruse I lisa II osas loetletud liikmesriigi geograafiliselt täpselt piiritletud ala, kus kehtivad tauditõrje erimeetmed. III taseme piirangutsooni kuuluvad piirkonnad, kus on suurim selle taudi leviku risk ja kõige muutlikum taudiolukord peetavate sigade hulgas. Eestis kuulub I taseme piirangutsooni Hiiu maakond, II taseme piirangutsooni kuulub Eesti Vabariik, välja arvatud Hiiu maakond, ning puudub III taseme piirangutsoon.

Lõikega 1 kehtestatakse komisjoni rakendusmääruse (EL) 2021/605 artikli 44 punktide a ja c alusel riigisisesed tervise- ja identifitseerimismärgid, mis ei ole ovaalse kujuga ja mida ei saa segamini ajada määruse (EÜ) nr 853/2004 artikli 5 lõikega 1 ette nähtud tervise- ega identifitseerimismärgiga, järgmiste loomsete saaduste märgistamiseks:

- III taseme piirangutsoonis peetavatelt sigadelt saadud värske liha ja lihatooted, vastavalt artikli 40 punkti d alapunktile ii, ning

- metssigade värske liha ja lihatooted, mida veetakse I taseme piirangutsoonis või väljaspool seda tsooni ettevõttest, mis on määratud artikli 41 lõike 1 kohaselt, nagu on sätestatud artikli 49 lõike 1 punkti c alapunkti iii esimeses taandes.

Selliselt märgistatud sea või metssea värsket liha ja lihatooteid on lubatud vedada ja kasutada riigisiseselt, s.t Eestis.

II ja III taseme piirangutsoonis kütitud metssea liha ja lihatooteid on lubatud vedada üksnes II ja III taseme piirangutsoonides oma tarbeks kasutamiseks või delegeeritud määruse (EL) 2020/687, millega täiendatakse Euroopa Parlamendi ja nõukogu määrust (EL) 2016/429 seoses teatavate loetellu kantud taudide ennetamise ja tõrje eeskirjaga (ELT L 174, 3.6.2020, p. 64–139), artikli 33 lõike 2 kohaselt sellisesse töötlemisettevõttesse, kus neid töödeldakse kõnealuse määruse VII lisas sätestatud asjakohasel viisil (test riskimaandamise meetoditest). Sel juhul märgistatakse II ja III taseme piirangutsoonis kütitud metssea liha delegeeritud määruse (EL) 2020/687 artikli 33 lõikes 2 viidatud IX lisa punkti 2 kohaselt ning liha kannab seda märki kuni töötlemiseni. Pärast asjakohast töötlust kantakse lihatootele määruse (EÜ) 853/2004 artikli 5 lõike 1 kohane identifitseerimismärk.

Kui I, II ja III taseme piirangutsoonis kütitud metssea lihast valmistatud tooted on toodetud, töödeldud ja ladustatud komisjoni rakendusmääruse (EL) 2021/605 artikli 41 lõike 1 kohaselt määratud ettevõttes ning läbinud delegeeritud määruse (EL) 2020/687 VII lisas sätestatud sigade Aafrika katku riske maandava töötluse, võib neid tooteid märgistada määruse (EÜ) 853/2004 artikli 5 lõike 1 kohase identifitseerimismärgiga ning turustada teistes liikmesriikides ja kolmandates riikides, nagu see on sätestatud komisjoni rakendusmääruse (EL) 2021/605 artiklis 40.

Komisjoni delegeeritud määruse (EL) 2020/687 artikli 21 lõike 1 alusel kehtestatud kaitse- ja järelevalvetsoonist pärit sigadelt saadud värske liha tuleb pärast tapajärgset kontrolli märgistada sama määruse IX lisa punkti 2 kohase tervisemärgiga ning sellist liha on lubatud töödelda üksnes sama määruse VII lisas sätestatud viisil. Töötluse läbinud lihatoode märgistatakse määruse (EÜ) 853 artikli 5 lõikega 1 ette nähtud identifitseerimismärgiga ning sellise toote turustamisel ei ole piiranguid.

Lõikega 2 kehtestatakse lõikes 1 nimetatud ja määruse lisas kirjeldatud tervisemärgi ja asjakohasel juhul identifitseerimismärgi ja nendel oleva teabe esitamise nõuded. Tervisemärk kantakse rümbale. Loomse saaduse identifitseerimismärk kantakse pakendile selgesti nähtavale kohale. Märk ja sellel olev teave on selgesti loetav ja kulumiskindel.

**Eelnõu §-ga 3** kehtestatakse looma enda tarbeks tapmise veterinaarnõuded. Loomade enda tarbeks tapmisest teavitamise kohustus ei ole võrreldes vana määruse nõuetega muutunud. Loomatauditõrje seaduse § 9 lõike 1¹ kohaselt peab loomapidaja teavitama Põllumajandus- ja Toiduametit üle 24 kuu vanuse veise ning üle 18 kuu vanuse lamba ja kitse enda tarbeks tapmisest vähemalt 24 tundi ette. Eelnõu kohaselt peab edaspidi loomapidaja Põllumajandus- ja Toiduametit teavitama üle 30 kuu vanuse veise ning üle 18 kuu vanuse lamba ja kitse enda tarbeks tapmisest vähemalt 24 tundi ette ehk kord muutub veidi veise oma tarbeks tapmisel. Teavitamine on endiselt vajalik, et tagada Euroopa Parlamendi ja nõukogu määruse (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad (ELT L 147, 31.5.2001, lk 1–40), nõuete täitmine. Kuna Euroopa Parlamendi ja nõukogu määruses (EÜ) nr 999/2001 on vastavalt TSE riskihinnangule veiste vanust tõstetud, siis on ka eelnõu viidud kooskõlla määruse nõudega. 24 tunnine etteteatamine on vajalik järelevalve seire proovide võtmise organiseerimiseks.

Sigade Aafrika katku piirkondades teavitab loomapidaja Põllumajandus- ja Toiduametit sea enda tarbeks tapmise soovist vähemalt 48 tundi ette. Nimetatud nõue oli ka kehtestatud põllumajandusministri 23. novembri 2004. a määruses nr 179 „Sigade klassikalise katku ja sigade aafrika katku tõrje eeskiri” (§ 40¹ lõikes 1), mis veterinaarseaduse jõustumisel muutub kehtetuks. Nõue on vajalik järelevalve tõhusamaks korraldamiseks ja bioturvalisuse nõuete täitmiseks.

**Eelnõu §-ga 4** kehtestatakse määruse jõustumine 1. detsembril 2021. a.

**Eelnõu lisaga** kehtestatakse sigade Aafrika katku leviku korral sealt ja metssealt pärit loomsete saaduste märgistamiseks kasutavad märgid.

**Eelnõu lisa punktis 1** esitatakse sigade Aafrika katku leviku korral komisjoni rakendusmääruse (EL) 2021/605 I lisas nimetatud piirkonnast pärit metssea rümba ning juhul, kui rümp lõigatakse pool- või veerandrümpadeks või poolrümp lõigatakse kolmeks osaks, siis rümba iga osa märgistamiseks kasutatava märgi kirjeldus.

**Eelnõu lisa punktis 2** esitatakse sigade Aafrika katku leviku korral komisjoni rakendusmääruse (EL) 2021/605 III lisas nimetatud piirkonnast pärit sea, välja arvatud metssea, rümba ning juhul, kui rümp lõigatakse pool- või veerandrümpadeks või poolrümp lõigatakse kolmeks osaks, siis rümba iga osa märgistamiseks kasutatava märgi kirjeldus.

**Eelnõu lisa punktis 3** esitatakse punktis 1 nimetatud metssea ja punktis 2 nimetatud sea rümbast või selle osast valmistatud loomse saaduse märgistamiseks kasutatava märgi kirjeldus.

**3. Eelnõu vastavus Euroopa Liidu õigusele**

Määrus on kooskõlas Euroopa Liidu õigusega. Määruse ettevalmistamisel on arvestatud järgmiste Euroopa Liidu õigusaktidega:

1) Euroopa Parlamendi ja nõukogu määrus (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84 31.03.2016, lk 1–208);

2) komisjoni delegeeritud määrus (EL) 2020/687, millega täiendatakse Euroopa Parlamendi ja nõukogu määrust (EL) 2016/429 seoses teatavate loetellu kantud taudide ennetamise ja tõrje eeskirjaga (ELT L 174, 3.6.2020, p. 64–139);

3) komisjoni rakendusmäärus (EL) 2021/605, milles sätestatakse sigade Aafrika katku tõrje erimeetmed (ELT L 129, 15.04.2021, lk 1–64);

4) Euroopa Parlamendi ja nõukogu määrus (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad (ELT L 147, 31.5.2001, lk 1–40);

5) Euroopa Parlamendi ja nõukogu määrus (EÜ) nr 853/2004, millega sätestatakse loomset päritolu toidu erieeskirjad (ELT L 139 30.4.2004, lk 55–205).

**4. Määruse mõjud**

Määruse rakendamisega kaasneb mõju majandusele, täpsemalt ettevõtluskeskkonnale ja ettevõtjate tegevusele, ning kaudne sotsiaalne mõju inimeste tervisele. Määruse rakendamisega ei kaasne mõjusid keskkonnale, riigi julgeolekule ja välissuhetele, riigiasutuste ja kohaliku omavalitsuse asutuste korraldusele ega regionaalarengule.

Mõju valdkond: mõju majandusele, täpsemalt ettevõtluskeskkonnale ja ettevõtjate tegevusele.

Mõju sihtrühmad: lihakäitlejad. Põllumajandus- ja Toiduameti järelevalve infosüsteemi andmetel on Eestis 21. mai 2021. a seisuga 114 lihakäitlejat.

Kaasnev mõju: käitlejad saavad jätkata sigade Aafrika katku tauditõrje erimeetmete piirkondades metssea ja sealiha töötlemist ja turustamist, kasutades eelnõu lisas 1 kirjeldatud liha märgistust.

Mõju olulisus: muudatuste mõju ulatus on keskmine, kuna sihtrühmade käitumises toimuvad muudatused, kuid nendega ei kaasne eeldatavalt kohanemisraskusi, kuna liha märgistatakse ka vastavalt kehtivatele nõuetele.

Ebasoovitavate mõjude kaasnemise risk: ebasoovitavate mõjude kaasnemise risk on väike.

Järeldus mõju olulisuse kohta: oluline mõju puudub.

Mõju valdkond: kaudne sotsiaalne mõju inimeste tervisele

Avalduv mõju, selle ulatus ja sagedus: inimesteni jõudev liha on läbinud nõuetekohase käitlemise ja on tervisele ohutu.

Ebasoovitavate mõjude kaasnemise risk: ebasoovitavate mõjude kaasnemise risk on väike.

Järeldus mõju olulisuse kohta: oluline mõju puudub.

Kuna määruse rakendamisega ei kaasne uusi mõjusid, ei ole vajadust koostada Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri” § 65 lõike 2 kohast mõjude analüüsi aruannet.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamine ei too endaga kaasa lisategevusi. Käitlejatele lisakulutusi ei kaasne. Käitlejad peavad ka vanas määruses sätestatud nõuete kohaselt loomseid saadusi märgistama.

**6. Määruse jõustumine**

Määruse jõustumine on eelnõu kohaselt kavandatud 1. detsembril 2021. aastal. Jõustumise kuupäev on sätestatud arvestusega, et määrus jõustuks samal ajal veterinaarseaduse jõustumisega.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemis kooskõlastamiseks Majandus- ja Kommunikatsiooniministeeriumile.

Eelnõu saadetakse arvamuse avaldamiseks Põllumajandus- ja Toiduametile, Eestimaa Talupidajate Keskliidule, Eesti Põllumeeste Keskliidule, Eesti Jahimeeste Seltsile, Eesti Tõusigade Aretusühistule, Viru Lihaühistule, Eesti Põllumajandus-Kaubanduskojale, Eesti Toiduainetööstuse Liidule, Eesti Kaupmeeste Liidule ning Eesti Hotellide ja Restoranide Liidule.